User:Akshithaa Arunraj/sandbox

சிங்கப்பூர் உணவு வகைகள்

ஆயக்கலைகள் அறுபத்து நான்கில் அரிய கலையான சமையல் கலையும் ஒன்றாகும். அறுசுவையும் அடங்கிய இந்திய சமையலை உலகின் பலப்பகுதிகளிலும் மணம் பரப்பியதில் சிங்கார சிங்கை முக்கிய பங்கை வகிக்கிறது. மணமும் சுவையும் அதனுடன் இந்திய உபசரிப்பின் கலாச்சாரத்தையும் உலக மக்களால் ஈர்க்கப்படும் இந்திய பாரம்பரிய சமையலுக்கு நிகர் எதுவோ?

உணவை சமைத்து உண்ண வசதி அளித்து விரும்பிய உணவை கேட்டு சுவையறிந்து ருசித்து புசித்து செல்லும்   இடங்களையே உணவகம் என்கின்றோம். அப்படிப்பட்ட மணம் பரப்பும் இந்திய உணவகங்கள் எங்கும் பச்சை பசேலென விளங்குகின்ற அழகிய சிங்கப்பூரிலுள்ள குட்டி இந்தியாவை அலங்கரிக்கின்றன.மணமணக்கும் இந்திய உணவுகள் தமிழர் அல்லாத உலக மக்களிடையேயும் நல்ல வரவேற்பு பெற்றுள்ளன என்பதை உணவகங்களில் அவர்கள் இந்திய உணவுகளை ரசித்து  உண்பதிலிருந்து நாம் அறியலாம். உலகளவில் இந்திய அறுசுவையை கொண்டு சென்ற நம் நாடு பாராட்டுக்குரியது.

பல பன்னாட்டு நிறுவனங்கள் சிங்கார சிங்கையில் தங்களது தலைமைச் செயலகம் அல்லது கிளைகளை நிறுவியிருக்கிறார்கள். அதுசமயம், இங்கு பணியிலிருக்கும் வெளி நாட்டவர்கள் தங்கள் நாட்டு உணவு வகைகளையும் சாப்பிடுவதற்கு ஏதுவாக பல்வேறு நாடுகளின் உணவுகளை வழங்கக்கூடிய உணவகங்கள், நிறைவாய் இருக்கின்றன. இங்கு எண்ணற்ற நாடுகளின் பாரம்பரிய உணவுகள் கிடைக்கின்றன. பெரும்பாலும் சிங்கப்பூரர்கள் பல்வேறு நாடுகளின் உணவுவகைகளை உண்பதற்கு எளிதாகப் பழகிக்கொள்கிறார்கள். இந்திய உணவுகள் அதிக அளவில் கிடைக்கின்றன. கோமாளாஸ், ஆனந்தபவன், கமலாஸ், சரவண பவன், அஞ்சப்பர் போன்ற பல உணவகங்கள் குட்டி இந்தியப் பகுதியில் உள்ளன. அதனால்தான் சிங்கப்பூர் உணவுகளின் சொர்க்கம் என்று அழைக்கப்படுகிறது.

தென் இந்திய உணவுகள் மட்டுமல்லாமல் வட இந்திய உணவுகளுக்கான உணவகங்களும் நிறைய இருக்கின்றன. மலர்களை நார்களில் தொடுத்தாற்போல் குட்டி இந்தியாவில் வரிசையாக உணவகங்கள் காட்சியளிக்கின்றன. சைவம் அல்லாத அசைவ பிரியர்களும் ஒரு கை பார்க்கலாம். காரமும் சுவையும் நிறைந்த அசைவ உணவுகள் விளம்பரப்படங்களை பார்க்கும்போதே பசியை தூண்டும். குட்டி இந்தியாவிற்கு சென்றுவிட்டால் அருகாமையிலேயே வட இந்திய முதல் தென் இந்திய உணவுகள் கொண்ட உணவகங்கள் இருப்பதால் எளிமையாக இருக்கின்றன என்பது மிகச்சிறப்பான ஒன்று. சிங்கப்பூரின் எல்லாப்பகுதிகளிலும் இந்திய உணவகங்கள் நிறைந்து இருப்பது மற்றொரு சிறப்பம்சமாகும். பொதுவாக நமது இந்திய உணவுவகைகளில் பரொட்டா ரொட்டி இங்கு தமிழர்,சீனர்,மலாய்க்காரர் உள்ளிட்ட அனைத்து இனத்தவர்கள் விரும்பி உண்ணும் உணவாகும்.

இந்திய உணவுமுறை இந்திய நாட்டின் மண்வளம், பருவநிலை காய்கறிகள், பழங்கள், வாசனைப்பொருட்கள் ஆகியவற்றை சார்ந்து அமையும். தென் மற்றும் வட இந்திய உணவில் அரிசி மற்றும் கோதுமை முதன்மை உணவாக உள்ளது. வாசனைப் பொருட்கள் மட்டுமல்லாது நம் உடலுக்கு அருமருந்தாக விளங்கும் மஞ்சள், மிளகு, நல்சீரகம், வெந்தயம், இஞ்சி, பூண்டு, சுக்கு, மிளகாய், இலவங்கம், ஏலக்காய், கிராம்பு மற்றும் சாதிக்காய் உணவில் பயன்படுத்துகிறார்கள். அதனால் இந்திய உணவே மருந்து மருந்தே உணவாக அமைந்திருப்பது மிகச்சிறப்பாகும்.

இந்திய உணவகங்களில் பழந்தமிழரின் உணவு பரிமாறும் அழகே தனிதான். வாழையிலையிட்டு முதலில் உப்பு வைத்து பிறகு இனிப்பு பலகாரம், பச்சடி, கூட்டு, பொரியல், அவியல், வறுவல், அப்பளம், வடை, ஊறுகாய் ஆகியவற்றை வலதிலிருந்து இடது பக்கமாக பரிமாறுவார்கள். இறுதியில் சாதம் வைப்பார்கள். பார்க்கும்போது நாவில் எச்சில் ஊறும். உணவின் மணம் பசியின்மையிலும் பசியை தூண்டும் வல்லமையுடையது.

சாதத்தில் முதலில் பருப்பு, நெய் விட்டு உண்டபிறகு சாம்பார், ரசம் இறுதியில் தயிர் ஊற்றி அதற்கு பொருத்தமான காய்கறிகளை உண்டபிறகு பெருஞ்சீரகம் மற்றும் கற்கண்டுடன் வெற்றிலையை மென்று உண்ணும்போது மனதும் உணவு சேவகர்கள் அன்புடன் பரிமாறுவதும் மனநிறைவு அளிப்பதோடு நம் முன்னோர்களின் உணவுமுறை கலாச்சாரத்தினை அடுத்த தலைமுறைக்கு நாம் கொண்டு செல்வதில் தலையாய கடமையை வகிக்கின்றோம் என்பதில் சிறிதும் ஐயமில்லை.

பாரம்பரிய இந்திய உணவின் உயிர்நாடியான சிறுதானியங்களான வரகு, திணை, குதிரைவாலி, சாமை, கம்பு, கேழ்வரகு போன்றவைகளை நம் இந்திய உணவகங்கள் கையாண்டு கம்பு தோசை, கேழ்வரகு புட்டு, திணை பிரியாணி என்று அசத்துகிறார்கள். இந்திய உணவில் பன்மடங்கு ஊட்டச்சத்துக்கள் நிறைந்த கீரைகள் வல்லாரைக்கீரை, முருங்கைக்கீரை, பொன்னாங்கண்ணி கீரை, கரிசலாங்கண்ணி, வெந்தயக்கீரை, புளிச்சக்கீரை, முளைக்கீரை, பசலைக்கீரை, அரைக்கீரை, சிறுக்கீரை, அகத்திக்கீரை மற்றும் பல அரிய கீரைகள் முக்கிய இடத்தை தக்கவைக்கின்றன. கீரை சாம்பார், கீரைக்கூட்டு, கீரை பொரியல் மற்றும் கீரைத் துவையல் மேலும் உணவின் ஊட்டச்சத்துக்களுக்கு சிறப்பூட்டுகின்றன.

இந்தியா உணவகங்களில் தயாரிக்கப்படும் இந்திய உணவுகளில் பலவகையான மசாலா பொருட்கள் சேர்க்கப்படுவதால் பலவகைகளில் உடலுக்கு ஊட்டச்சத்தை அளித்து வருகிறது. இந்திய உணவு வகைகளில் கார்போஹைட்ரேட், புரதம், கொழுப்பு மற்றும் இதர ஊட்டச்சத்துக்கள் நிறைந்துள்ளதால் அவை சரிசமமான உணவாக விளங்குகின்றன.

குட்டி இந்தியாவிலுள்ள இந்திய உணவகங்களில் வெளிவரும் மூக்கை துளைக்கும் மசாலா பொருட்களின் நறுமணங்கள் பல வண்ணங்களிலுள்ள உணவுவகைகள் கண்டவுடன் நாவின் சுவை மொட்டுக்கள் ஒவ்வொன்றும் ஆனந்த தாண்டவமாட ஆரம்பித்துவிடும் என்பதில் சிறிதும் ஐயமில்லை. வெறும் அறுசுவைக்காக இந்திய உணவு அமையாமல் ஊட்டச்சத்து முழுமையாக கிடைக்கிறது.

இங்கிலாந்தில் "ஏசியன் ரெஸ்டாரண்ட் ஸ்கில்டு போர்டு" என்ற அமைப்பு உருவாக்கப்பட்டிருக்கிறது. அதில் ஓட்டல் முதலாளிகளும் சமையல் நிபுணர்களும் அங்கம் வகிக்கின்றனர். இந்த அமைப்பின் மூலம் இந்திய உணவு சமையலுக்கான பயிற்சி பெற முன்வரும் வெள்ளைக்காரர்களுக்கு ஸ்காலர்ஷிப் தரப்படவுள்ளது. இந்த நிகழ்வு நம் இந்திய உணவின் முக்கியத்துவத்தினை மற்ற வெளிநாட்டவர்கள் பின்பற்றுவதிலிருந்து இந்திய உணவின் அரிசியும் அறுசுவையும் உணவுக்கான சான்றாக விளங்குவதில் நமது கலாச்சாரத்திற்கு கிடைத்த பெருமையான விடயம்தானே!

பசியின் கொடுமை கொடுமையிலும் கொடுமையானது. "பசி வந்திடில் பத்தும் பறக்கும்" என்ற பழமொழி எடுத்துரைப்பது அன்பு, அருள், இரக்கம், கருணை, மானம், உண்மை பேசுதல், அறிவு, குடிப்பிறப்பு, நன்மதிப்பு, நேர்மையாக நடத்தல் ஆகிய பத்துவிதமான நற்குணங்களும் பசி வந்தால் ஒருவனை விட்டு நீங்கிவிடும். அப்படிப்பட்ட பசியை போக்க உலகின் முக்கிய வணிகமையங்களில் ஒன்றாகவும் மிகப்பெரிய நிதி மையங்களில் ஒன்றாகவும் ஐந்து பரபரப்பான துறைமுகங்களில் ஒன்றாகவும் திகழும் நமது சிங்கப்பூரின் குட்டி இந்தியாவில் மட்டுமல்லாமல் சிங்கப்பூர் முழுவதும் இந்திய உணவகங்கள் மக்களின் பசியாற்றுதலில் முக்கிய பங்கை ஆற்றிக்கொண்டிருக்கின்றது.

"பசித்து புசி" பசியெடுத்து உண். புசித்தலும் ஒரு கலைதானே! அருந்துதல், உண்ணல், உறிஞ்சுதல், குடித்தல், தின்றல், துய்த்தல், நக்கல், துங்கல், பருகல், மாந்தல், மெல்லல் மற்றும் விழுங்கல் போன்ற உண்ணும் முறையை நன்றாக கையாண்டு உண்டோம் என்றால் நாம் நோய் நொடியின்றி ஆரோக்கியமாக வாழ வழி செய்யும்.

சிங்கப்பூரில் இந்திய உணவகங்கள் ஒரு தனி இடத்தை பிடித்து வைத்திருக்கின்றன என்பதில் பெருமை கொள்வோம். பாரம்பரிய உணவுகள் அதன் சுவை மாறாமல் அக்காலத்திலிருந்து இக்காலம்வரை கொண்டு வந்த நம் இந்திய உணவகங்கள் பாராட்டுக்குரியனவே! உணவை வீண் செய்யாமல் பகிர்ந்துண்டு வாழ்வோம். நாமும் நம் பாரம்பரியத்தை அடுத்த தலைமுறைக்கு மணமும் அறுசுவையும், சிறப்பும், விருந்தோம்பலும் கொண்டு செல்வோம்.